(Návrh)

ROKOVACÍ PORIADOK
VÝBORU PRE KOORDINÁCIU SPRAVODAJSKÝCH SLUŽIEB BEZPEČNOSTNEJ RADY SLOVENSKEJ REPUBLIKY

Bratislava 2002

Rokovací poriadok výboru Bezpečnostnej rady Slovenskej republiky pre koordináciu spravodajských služieb (ďalej len “rokovací poriadok”) upravuje zásady činnosti a spôsob rokovania výboru Bezpečnostnej rady Slovenskej republiky pre koordináciu spravodajských služieb (ďalej len “výbor”).

Čl. 1
Postavenie a úlohy výboru

(1) Výbor je stálym pracovným orgánom Bezpečnostnej rady Slovenskej republiky (ďalej len “bezpečnostná rada”) a pôsobí v súlade s jej ústavným postavením a úlohami. Z podnetu bezpečnostnej rady prerokúva a posudzuje najmä plánovacie a prípravné aktivity v oblasti zabezpečenia činnosti spravodajských služieb, ktoré získavajú, zhromažďujú a vyhodnocujú informácie potrebné na zaistenie bezpečnosti Slovenskej republiky. Výbor samostatne nevyvíja spravodajskú činnosť.

(2) Výbor sa pri plnení úloh riadi všeobecne záväznými právnymi predpismi, Progra-movým vyhlásením vlády Slovenskej republiky, uzneseniami vlády Slovenskej republiky a uzneseniami bezpečnostnej rady.

(3) Výbor nenahradzuje pôsobnosť a zodpovednosť ministerstiev, ostatných ústred-ných orgánov štátnej správy, ďalších orgánov štátnej správy za plnenie úloh na úseku zabezpečenia spravodajských činností, ktoré sa dotýkajú ochrany ústavného zriadenia, dôležitých ekonomických záujmov a zabezpečenia vnútornej bezpečnosti Slovenskej republiky. Výbor nenahradzuje ani orgány, ktoré sú zriadené na kontrolu činnosti spravodajských služieb Slovenskej republiky.

Čl. 2
Činnosť výboru

(1)	Výbor najmä:

a) zabezpečuje koordináciu činnosti spravodajských služieb Slovenskej republiky,

b) zabezpečuje operatívnu medzirezortnú koordináciu plánovacích a prípravných aktivít v oblasti zabezpečenia spravodajskej činnosti, ktorá sa predovšetkým dotýka ochrany ústavného zriadenia, dôležitých ekonomických záujmov a zabezpečenia vnútornej bezpečnosti a obrany Slovenskej republiky,

c) posudzuje a prerokúva zámery plánovacích a prípravných aktivít v oblasti zabezpečenia spravodajských činností, ktoré sa dotýkajú ochrany ústavného zriadenia, dôležitých ekonomických záujmov a zabezpečenia vnútornej bezpečnosti Slovenskej republiky,

d) posudzuje a prerokúva požiadavky štátnych orgánov, ktoré uplatňujú v rámci zabezpečenia spravodajskej činnosti,

e) prerokúva vyhodnotenia medzirezortných pripomienkových konaní k materiálom, ktoré sa vzťahujú k spravodajskej činnosti a odporúča ich prerokovanie v bezpečnostnej rade,

f) spracováva a prerokúva vlastné materiály v oblasti zabezpečenia spravodajských činnosti, ktoré sa predovšetkým dotýkajú ochrany ústavného zriadenia, dôležitých ekonomických záujmov a zabezpečenia vnútornej bezpečnosti Slovenskej republiky a zladenia požiadaviek na zabezpečenia spravodajskej činnosti.

(2) Výbor prihliada na odporúčania odborných orgánov a inštitúcií NATO, ďalších medzinárodných organizácií, inštitúcií a využíva zahraničné skúsenosti a možnosti medziná-rodnej spolupráce.

(3) Výbor pri plnení úloh využíva odborné poznatky a skúsenosti ministerstiev a ostat-ných ústredných orgánov štátnej správy, stanoviská vedeckovýskumných pracovísk i ďalších inštitúcií.

(4) Výbor pri plnení úloh spolupracuje s ostatnými výbormi bezpečnostnej rady.

Čl. 3
Zloženie výboru

(1) Výbor má  9 členov a skladá sa z predsedu, podpredsedu a členov.

(2) Predsedom výboru je predseda vlády Slovenskej republiky. Výkonným podpredsedom je podpredseda bezpečnostnej rady, ktorý riadi rokovania a činnosť výboru, ak predseda výboru nerozhodne inak. 

(3) Ďalšími členmi výboru sú:

a) minister zahraničných vecí Slovenskej republiky;
b) minister vnútra Slovenskej republiky;
c) minister obrany Slovenskej republiky;
d) riaditeľ Slovenskej informačnej služby;
g) prezident Policajného zboru;
e) riaditeľ Vojenskej spravodajskej služby;
f) riaditeľ Vojenského obranného spravodajstva. 

Čl. 4
Sekretariát výboru

(1) Funkciu sekretariátu výboru, ktorý zabezpečuje činnosť výboru, plní poverený útvar Úradu vlády, ktorým je samostatné oddelenie, ktoré tvorí základ analytického pracoviska pri kancelárii bezpečnostnej rady.

 (2) Na čele sekretariátu výboru je vedúci, ktorý riadi jeho činnosť. Vedúci sekretariátu výboru je zároveň tajomníkom výboru. 

(2)	Vedúceho sekretariátu výboru vymenúva a odvoláva predseda výboru.

Čl. 5 
Rokovanie výboru

(1) Na rokovaniach výboru sa zúčastňujú  všetci členovia a tajomník výboru, pričom tajomník nemá hlasovacie právo. Účasť členov na rokovaniach výboru je nezastupiteľná.
 
(2) Schôdze výboru zvoláva predseda výboru pravidelne v riadnom termíne, najmenej raz za tri mesiace a ďalej podľa potreby. Návrh na zvolanie výboru môže predsedovi výboru podať člen výboru, potom sa schôdza zvolá v najbližšom možnom termíne. 

(3) Rokovanie výboru je neverejné. Informácie z rokovania výboru sa pre verejnosť a oznamovacie prostriedky poskytujú v súlade so všeobecne záväznými právnymi predpismi¹). 

(4) Na prerokovanie vecnej problematiky si môže výbor zriadiť pracovné skupiny. Pracovné skupiny budú spravidla tvorené z určených členov výboru a zástupcov vecne príslušných ministerstiev a iných úradov a prizvaných odborníkov. Vedúcich pracovných skupín vymenúva výbor uznesením.

(5) Vedúci pracovných skupín riadia ich schôdze a predkladajú vypracované materiály na prerokovanie výboru.
	
Čl. 6
Spôsob rokovania výboru

(1) Vnútornú štruktúru výboru a organizáciu práce výboru ustanoví Organizačný poriadok výboru, ktorý schvaľuje výbor. Schôdze pracovných skupín výboru sa riadia rokovacími poriadkami týchto orgánov.

(2) Rokovanie výboru je uznášaniaschopné, ak je na jeho rokovaní prítomná nadpolovičná väčšina jeho členov.

(3) Závery z rokovania výboru schvaľuje výbor uznesením. Na prijatie uznesenia je potrebný súhlas nadpolovičnej väčšiny členov výboru. Uznesenia výboru sú záväzné pre všetkých členov. 

(4) Z rokovania výboru vyhotovuje tajomník záznam, ktorý schvaľuje predsedajúci. Záznam sa zasiela všetkým členom výboru. 

(5) Činnosť výboru sa riadi podľa plánu práce výboru na príslušný kalendárny rok, ktorého návrh vypracúva sekretariát výboru. Návrh plánu sa prerokúva na rokovaní výboru a schvaľuje sa uznesením.

(6) Rokovanie výboru sa riadi programom vychádzajúcim z plánu práce výboru na príslušný kalendárny rok. Každý člen výboru má právo podať alebo stiahnuť pozmeňujúce návrhy k príslušnému programu rokovania výboru. Program rokovania výboru sa schvaľuje nadpolovičnou väčšinou členov výboru.
_______________________
¹) Zákon č. 211/2000 Z. z. o slobodnom prístupe k informáciám a zákon č. 241/2002 o ochrane utajovaných skutočností a o zmene a doplnení niektorých zákonov.
(7) Materiál určený na rokovanie výboru sa predkladá na sekretariát výboru v počte   10 výtlačkov, a to najneskôr 14 dní pred jeho prerokovaním. 
	
(8) Pozvánku a materiály, ktoré budú predmetom rokovania, dostanú členovia naj-neskôr 10 dní pred rokovaním výboru.

Čl. 7
Záverečné ustanovenie

(1) Zmeny a doplnenie rokovacieho poriadku výboru schvaľuje vláda po predchádzajúcom prerokovaní a odporúčaní bezpečnostnej rady.

(2) Tento rokovací poriadok nadobúda účinnosť dňa (dňom schválenia vo vláde Slovenskej republiky). 

(3) Úplné znenie schváleného rokovacieho poriadku výboru je prístupné verejnosti na internetovej stránke Úradu vlády Slovenskej republiky.